“รฟม.” กำชับผู้รับเหมาสร้างรถไฟฟ้า วางแผนรับมือน้ำท่วมขังช่วงหน้าฝน
ผู้ว่าการ รฟม. กำชับผู้รับเหมาก่อสร้าง รถไฟฟ้าสายสีส้ม-สีชมพู-สีเหลือง วางแผนรับมือน้ำท่วมขังช่วงหน้าฝน
ผู้ว่าการ รฟม. กำชับผู้รับเหมาก่อสร้าง รถไฟฟ้าสายสีส้ม-สีชมพู-สีเหลือง วางแผนรับมือน้ำท่วมขังช่วงหน้าฝน
11 มิ.ย. 2563

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า ช่วงนี้ในหลายพื้นที่ของกรุงเทพมหานครและปริมณฑล มีฝนตกลงมาอย่างต่อเนื่อง
รฟม. ในฐานะหน่วยงานผู้รับผิดชอบการบริหารงานก่อสร้างโครงการรถไฟฟ้า จึงได้กำชับให้กลุ่มบริษัทที่ปรึกษาฯ และผู้รับจ้างงานโยธาโครงการรถไฟฟ้าทั้ง 3 สาย ที่อยู่ระหว่างดำเนินงานก่อสร้าง ได้แก่ 1) โครงการรถไฟฟ้าสายสีส้ม (ตะวันออก) ช่วงศูนย์วัฒนธรรมแห่งประเทศไทย – มีนบุรี (สุวินทวงศ์) 2) โครงการรถไฟฟ้าสายสีชมพู ช่วงแคราย – มีนบุรี และ 3) โครงการรถไฟฟ้าสายสีเหลือง ช่วงลาดพร้าว – สำโรง เฝ้าระวังและดำเนินงานตามมาตรการป้องกันและแก้ไขปัญหาน้ำท่วมขังในบริเวณพื้นที่ก่อสร้าง เพื่ออำนวยความสะดวกและปลอดภัยให้แก่ประชาชนตลอดช่วงฤดูฝน
สำหรับมาตรการป้องกันและแก้ไขปัญหาน้ำท่วมขังที่นำมาใช้โครงการรถไฟฟ้าทั้ง 3 สาย มีหลากหลายรูปแบบ เช่น การจัดเตรียมเครื่องสูบน้ำตามแนวสายทางโครงการ โดยเฉพาะในจุดเสี่ยงที่เป็นพื้นที่ต่ำซึ่งมีน้ำท่วมขังบ่อย การจัดเก็บวัสดุอุปกรณ์และเครื่องจักรให้อยู่สภาพที่เรียบร้อย มีผ้าใบปกคลุมมิดชิด เพื่อป้องกันเศษดินทรายตกหล่นไหลลงสู่แหล่งน้ำ การจัดเจ้าหน้าที่ทำความสะอาดบริเวณพื้นที่ก่อสร้าง และหมั่นตรวจสภาพท่อ/ทางระบายน้ำตลอดแนวการก่อสร้างโครงการฯ อยู่เสมอ หากพบว่า มีการอุดตัน มีดินทรายทับถม หรือมีวัสดุกีดขวาง ต้องรีบนำออกหรือทำความสะอาดโดยเร็ว
นอกจากนี้ ทางโครงการฯ ยังได้ บูรณาการความร่วมมือกับหน่วยงานภายในท้องที่ เพื่ออำนวยความสะดวกด้านจราจรและด้านความปลอดภัยให้แก่ประชาชนอย่างต่อเนื่อง ทั้งนี้ เพื่อให้สอดคล้องตามนโยบายด้านความรับผิดชอบต่อสังคมของ รฟม. ในการให้ความสำคัญแก่ประชาชนและชุมชนตามแนวสายทางโครงการรถไฟฟ้า โดยคำนึงถึงความปลอดภัย และลดผลกระทบด้านสิ่งแวดล้อมต่อชุมชนและสังคม